《游黄山 其二》
清代·汪天与

侵晨宿雨收，烟云生马首。轻风拂面来，绕足清泉走。

万山乱纵横，忽睹云门陡。华表双撑天，耸峭得未有。

青鸾与莲花，次第云中剖。似见浮丘公，遥遥为招手。

从兹入仙境，十步荦确九。俗驾期不来，何用猛虎守。

一泓汤泉清，容我涤尘垢。水从地底温，物理可格否。

山僧持茗来，迓我意良厚。祥符虽古刹，徘徊未能久。

鼓勇陟慈光，宵深摘星斗。

作者简介：汪天与，字苍孚，号畏斋，仪徵籍歙县人。历官刑部郎中。有《沐青楼集》。